section_heading: Klupska karijera
paragraph_text: Početkom sezone 2001-02. Manchester United je prihvatio ponudu talijanskog prvoligaša Lazia od 16.5 mil. £ za Stama. Oko tog transfera nastale su brojne kontroverze. Naime, kada je Ferguson prodavao Stama, šuškalo se da je glavni razlog tog poteza bio bijes škotskog stratega što je Stam u svojoj autobiografiji "Head to Head" iznio čitav niz detalja koji se Škotu nisu sviđali. Uostalom, Stam je u autobiografiji napisao da je Ferguson s njime pregovarao o prelasku u Manchester United bez znanja i dozvole Stamovog tadašnjeg kluba PSV-a. Nakon Stamovog odlaska, Manchester United je kao njegovu zamjenu doveo bivšeg francuskog reprezentativca Laurenta Blanca. Nekoliko godina poslije, Ferguson je izjavio da je Stamova prodaja bila velika pogreška jer je on i dalje nastavio igrati na vrhunskoj razini.